“നിറപ്പീലിയാലെ സ്വപ്നം വരച്ചിട്ട ചിത്രം പോൽ വഴിത്താര മണ്ണിലുണ്ടാകോ” ഹരിനാരായണൻ എഴുതി റെക്സ് വിജയൻ സംഗീതം നൽകി ആലപിച്ച “സുഡാനി ഫ്രം നൈജീരിയ “ എന്ന ചിത്രത്തിലെ ഈ ഗാനം ആ ചിത്രത്തിനെ ഏറ്റവും മികച്ച രീതിയിൽ അനുഭവിപ്പിക്കുന്നുണ്ട് . സിനിമയെ സ്വപ്നം കണ്ടു ജീവിച്ച ഒരു കൂട്ടം ചെറുപ്പക്കാർ ചെയ്ത സിനിമയാണ് സുഡാനി ഫ്രം നൈജീരിയ . ”ഹാങ്ങ് ഓവർ” , ഒമാൻ ചിത്രം “അസീൽ” തുടങ്ങിയ ചിത്രങ്ങളിൽ അസിസ്റ്റന്റ് ഡയറക്ടറായി പ്രവർത്തിച്ച സക്കരിയയുടെ പ്രഥമ സംവിധാന സംരംഭമാണ് സൌബിൻ സാഹിറും , നൈജീരിയൻ താരം സാമുവൽ അബിയോളയും നായക വേഷത്തിലെത്തുന്ന സുഡാനി ഫ്രം നൈജീരിയ . ഇന്ത്യക്കകത്തും പുറത്തും ഒരുപാട് ചലച്ചിത്രമേളകളിൽ മികച്ച അഭിപ്രായം നേടിയ ഒരു പറ്റം ഷോർട് ഫിലിമുകളുടെ സംവിധായകൻ കൂടിയായ മലപ്പുറം വളാഞ്ചേരി സ്വദേശിയായ സക്കരിയ ഒരു വർഷം പരസ്യനിർമാണ മേഖലയിലും പ്രവർത്തിച്ചിട്ടുണ്ട് . സിനിമയുടെ വിശേഷങ്ങൾ സക്കരിയ പങ്കുവയ്ക്കുന്നു . അഫ്സൽ റഹ്മാൻ സി എ നടത്തിയ അഭിമുഖം . ലോകത്തിലെ വിവിധ രാജ്യങ്ങളിലും വിവിധ സംസ്കാരങ്ങളും ഭാഷകളിലുമായി ഒരുപാട് മനുഷ്യർ ജീവിക്കുന്നു . അവരുടെ സന്തോഷങ്ങളിലും വേദനകളിലും സമാനതകളുണ്ടെന്നുള്ളത് ഒരു യാഥാർഥ്യമാണ് . നമുക്ക് ഇതേറ്റവും ബോധ്യപ്പെടുക ചലച്ചിത്ര മേളകളിൽ പോകുമ്പോഴാണ് . അവിടെ വിവിധ രാജ്യങ്ങളിൽ നിന്നുള്ള ചിത്രങ്ങൾ കാണുമ്പോൾ ഇത്തരത്തിലുള്ള സമാനതകൾ കാണാൻ കഴിയും . മനുഷ്യന്മാർക്ക് ഹൃദയം കൊണ്ട് സംസാരിക്കാനുള്ള ഒരു പ്രത്യേക കഴിവ് ദൈവം നൽകിയിട്ടുണ്ട് . ഭാഷാപരവും സാംസ്കാരികവുമായ വൈവിധ്യങ്ങൾ നിലനിൽക്കുമ്പോൾ തന്നെ മനുഷ്യർ ഹൃദയം കൊണ്ട് സംസാരിക്കാറുണ്ട് . അത് നമ്മളെ ബോധ്യപ്പെടുത്തുന്ന ഒരിടമാണ് കേരളത്തിലെ വിശിഷ്യാ മലബാറിലെ സെവൻസ് ഫുട്ബോൾ മേളകൾ . ആഫ്രിക്കൻ രാജ്യങ്ങളിൽ നിന്ന് വരുന്ന കളിക്കാരും നമ്മുടെ നാട്ടിലെ കളിക്കാരും ഏഴുമാസം വരെ നീളുന്ന സീസൺ മുഴുവൻ ഇവുടത്തെ ഗ്രാമങ്ങളിലെ ക്ലബുകളിൽ ഒന്നിച്ചു കളിക്കുകയും ഒന്നിച്ചു താമസിക്കുകയും ചെയ്യുന്ന സുന്ദരമായ അനുഭവങ്ങൾ ഇത്തരം മേളകൾ സമ്മാനിക്കുന്നു . ഇവർ തമ്മിലുള്ള സംഭാഷണങ്ങള്ക്ക്ങ ഭാഷാപരമായ ഒരുപാട് പരിമിതികളുണ്ട് . രണ്ടുകൂട്ടർക്കും ഇടപഴകാൻ കഴിയുന്ന ഏക ഭാഷ ഇംഗ്ലീഷ് ആണ് . അത് തന്നെ രണ്ടു കൂട്ടർക്കും അത്രയധികം വശമില്ലാത്തതും . എന്നിട്ടു പോലും അവർ ഒരേ ടീമിന്റെ ആവേശത്തിന്റെ ഭാഗമായി മുന്നോട്ടു പോകുന്നു . മലപ്പുറം ജില്ലയിലെ പൂക്കട്ടിരിയാണ് എന്റെ ഗ്രാമം . ആ ഗ്രാമത്തിൽ വര്ഷാങ്ങളായി നടക്കുന്ന ഫുട്ബാൾ മത്സരങ്ങൾക്ക് വരുന്ന ആഫ്രിക്കൻ കളിക്കാരെ കാണാനും നാട്ടിലെ കളിക്കാരുമായി ഇടപഴകുന്നത് കാണാനും അവസരം ലഭിച്ചിട്ടുണ്ട് . നാട്ടിലെ ഫുട്ബോൾ ക്ലബിന്റെ മാനേജർ ഘാന , നൈജീരിയ , സുഡാൻ തുടങ്ങിയ രാജ്യങ്ങളിൽ നിന്നും കളിക്കാരെ കൊണ്ട് വന്നു താമസിപ്പിക്കുന്നത് നമ്മുടെ നാട്ടിലെ തന്നെ ക്വാർട്ടേഴ്സുകളിലും വാടകക്കെടുത്ത വീടുകളിലുമാണ് . മാനേജർ അവരുമായി കളികൾക്കായി ജീപ്പുകളിൽ പോകുന്നതും അർദ്ധരാത്രിയോളം വൈകി വരുന്ന നിരന്തരം കാണുന്ന കാഴ്ചകളാണ് . ഇത്തരം മനോഹരമായ കാഴ്ചകൾ സിനിമ ചെയ്യണമെന്ന ആഗ്രഹവുമായി നടക്കുന്ന എന്റെ മനസ്സിൽ കൌതുകമുണ്ടാക്കിയിരുന്നു . ഈ കൌതുകത്തിൽ നിന്നുമാണ് ഈ ചിത്രത്തിന്റെ കഥ ഉരുത്തിരിയുന്നത് . ആഫ്രിക്കയിൽ നിന്നും മലപ്പുറത്ത് കളിയ്ക്കാൻ വരുന്ന നൈജീരിയൻ കളിക്കാരനും ക്ലബ് മാനേജരും നാട്ടുകാരുമായുള്ള ഹൃദയ സംഭാഷണങ്ങളുടെ കഥയാണ് സുഡാനി ഫ്രം നൈജീരിയ . സുഡാനി ഫ്രം നൈജീരിയ ഒരു ഫുട്ബോൾ ചലച്ചിത്രമാണോ ? “സുഡാനി ഫ്രം നൈജീരിയ” എന്ന ചിത്രം സംഭവിക്കുന്നത് ഫുട്ബാളിന്റെ പശ്ചാത്തലത്തിലാണ് . മലബാറിൽ വർഷങ്ങളായി നടക്കുന്ന സെവൻസ് ഫുട്ബാൾ മേളകളിലെക്കാണു ആഫ്രികൻ രാജ്യങ്ങളിൽ നിന്നുള്ള കളിക്കാർ എത്തുന്നത് . അങ്ങനെയാണ് നേരത്തെ പറഞ്ഞ രസകരമായ കാഴ്ചകളും ഹൃദ്യമായ അനുഭവങ്ങളും ഉണ്ടാകുന്നത് . ആ കാഴ്ചകളിൽ നിന്ന് രൂപപ്പെടുത്തിയ ചിത്രമായത് കൊണ്ട് തന്നെ ഇതു ഫുട്ബോൾ ഉള്ളത് കൊണ്ട് സംഭവിച്ച സിനിമയാണ് . എന്നാലിതൊരു സ്പോർട്സ് സിനിമയായിരിക്കില്ല . കളിക്കളത്തിനു പുറത്തെ കഥപറച്ചിലുകളാണ് ഈ ചിത്രത്തിൽ കൂടുതലും . ഫുട്ബാൾ പശ്ചാത്തലമുള്ള ഒരു ഫാമിലി ഡ്രാമയാണു സുഡാനി ഫ്രം നൈജീരിയ എന്നു വേണമെങ്കിൽ പറയാം . നായികാ കഥാപാത്രങ്ങളുടെ കാര്യത്തിലും വാർപ്പ്മാതൃകളിൽ നിന്ന് മാറി നടക്കാൻ സക്കരിയ ശ്രമിച്ചിട്ടുണ്ട് . ആ തെരഞ്ഞെടുപ്പുകളെ കുറിച്ചൊന്നു പറയാമോ ? എന്നെ സംബന്ധിച്ചിടത്തോളം നായികയെന്നത് നായകന്റെ കാമുകിയായി വരുന്ന കഥാപാത്രം മാത്രമല്ല . നമ്മുടെ സിനിമയിലെ കഥയെ മുന്നോട്ടു കൊണ്ടുപോകുന്ന ഏതു സ്ത്രീ കഥാപാത്രങ്ങളും നായികമാരാണ് . ആ നിലക്ക് ഈ സിനിമയിലെ നായികമാർ അമ്പതു വയസ്സിനു മുകളിലുള്ള രണ്ടു സ്ത്രീ കഥാപാത്രങ്ങളാണ് . രണ്ടു നായികമാരാണ് ഈ ചിത്രത്തിലുള്ളത് . അവർ ഈ ചിത്രത്തിന്റെ കേന്ദ്ര കഥാപാത്രങ്ങളാണ് . അവരുടെ കൂടിയാണ് ഈ സിനിമ . അത് കഥയിൽ വളരെ യാദൃശ്ചികമായി സംഭവിച്ചതാണ് . സാമുവൽ എന്ന നൈജീരിയൻ താരത്തിലേക്കെങ്ങിനെയാണ് എത്തുന്നത് ? ഈ സിനിമയിലെ പ്രധാനപ്പെട്ട ഒന്നാണ് നൈജീരിയയിൽ നിന്നും കേരളത്തിലേക്ക് കളിക്കാൻ വരുന്ന കഥാപാത്രം . ആ ഒരു കഥാപാത്രത്തെ കണ്ടെത്തുക എന്നുള്ളത് വളരെ ശ്രമകരമായ പണിയായിരുന്നു . ഇവിടെ കളിക്കാൻ വരുന്നവരിൽ നിന്നും ഓഡിഷൻ നടത്തി ഒരു അഭിനേതാവിനെ തെരഞ്ഞെടുക്കാമെന്നാണ് ആദ്യം തീരുമാനിച്ചത് . പിന്നീട് ഷൈജു ഖാലിദും സമീർ താഹിറും ഈ ചിത്രത്തിന്റെ ഭാഗമാകുന്നതോടെ കുറേ കൂടി പ്രോഫഷണലായ ഒരു താരത്തെ കണ്ടെത്താം എന്ന തീരുമാനത്തിലെത്തുകയും . അതിനായി ഫേസ്ബുക്കിലെ സുഹൃത്തുക്കൾ വഴിയും ഗൂഗിളിലും തെരഞ്ഞിരുന്നു . ഗൂഗിൾ വഴിയാണ് സാമുവലിന്റെ ചിത്രം ലഭിച്ചതും . അതിനു ശേഷം നൈജീരിയയിലുള്ള ടാലന്റ് ഏജൻസ് വഴി സാമുവലിനെ ബന്ധപ്പെടുകയും ഈ കഥാപാത്രത്തിലേക്ക് അദ്ദേഹത്തെ കൊണ്ട് വരികയുമാണ് ചെയ്തത് . സുഡാനിയുടെ അണിയറപ്രവർത്തകരെ കുറിച്ച് ? വളരെ പ്രഗല്ഭരായ അണിയറപ്രവർത്തകരെയാണ് ചിത്രത്തിന് ലഭിച്ചത് . കാമറ കൈകാര്യം ചെയ്തത് ഷൈജു ഖാലിദ് ആണ് . മലയാളി പ്രേക്ഷകര്ക്ക് മികച്ച ചിത്രങ്ങൾ മാത്രം സമ്മാനിച്ച ഒരു ഛയാഗ്രാഹകനാണ് ഷൈജു ഖാലിദ് . അത് പോലെ തന്നെ ഈ സിനിമയുടെ സംഗീത സംവിധാനം നിർവഹിച്ചിരിക്കുന്നത് റെക്സ് വിജയനാണ് . ചിത്രത്തിലെ കോസ്റ്റ്യൂം ഡിസൈനർ മലപ്പുറത്ത് നിന്ന് തന്നെയുള്ള മാഷർ ഹംസ , അൻവർ റഷീദ് , സമീർ താഹിർ സിനിമകളിൽ തന്റെ പ്രാഗത്ഭ്യം തെളിയിച്ചിട്ടുള്ളയാളാണ് . ആർ ജി വയനാടാണ് മേക് അപ്പ് . എന്റെ സുഹൃത്തും സഹപാഠിയുമായിട്ടുള്ള അനീസ് നാടോടിയാണ് സിനിമയുടെ കലാ സംവിധാനം നിര്വടഹിച്ചിരിക്കുന്നത് . കലാ സംവിധായകൻ അനീസ് നാടോടിയുടെ ആദ്യത്തെ സ്വതന്ത്ര സിനിമയാണ് . ഈ സിനിമയുടെ തിരക്കഥയിലും സംഭാഷണ രചനയിലുമോക്ക കൂടെയുണ്ടായിരുന്നത് “കെ . എൽ . 10 പത്ത്” സിനിമയുടെ സംവിധായകനും സുഹൃത്തുമായ മുഹ്സിൻ പരാരിയാണ് . അനുരാഗ കരിക്കിൻ വെള്ളം , ഗ്രേറ്റ് ഫാദർ തുടങ്ങിയ ചിത്രങ്ങളിൽ എഡിറ്റിംഗ് നിര്വിഹിച്ച നൌഫൽ അബ്ദുള്ളയാണു സുഡാനി ഫ്രം നൈജീരിയയുടെ എഡിറ്റിംഗ് നിർവഹിച്ചിട്ടുള്ളത് . തന്റെ ആദ്യ ചിത്രത്തിൽ തന്നെ വിഗ്നേഷ് ആർ . നായർ മികച്ച രീതിയിൽ ശബ്ദസംവിധാനം നിർവഹിച്ചിട്ടുണ്ട് . എനിക്ക് നേരത്തെ പരിചയമുള്ള , നമ്മളോടൊപ്പം സിനിമാ സ്വപ്നങ്ങൾ പങ്കുവെച്ചവരാണ് അണിയറപ്രവർത്തകരിലധികവും . പരിചയസമ്പന്നരും പുതുമുഖങ്ങളും ഒരുപോലെയുള്ള ഒരു ടീമായിരുന്നല്ലോ ചിത്രത്തിന് പിന്നിൽ . എങ്ങനെയായിരുന്നു ആ അനുഭവങ്ങൾ ? പരിചയസമ്പന്നരും പുതുമുഖങ്ങളും ഒരുപോലെ വർക്ക് ചെയ്ത സിനിമയാണ് സുഡാനി ഫ്രം നൈജീരിയ . ക്രൂ അംഗങ്ങളുടെ കാര്യത്തിലായാലും അഭിനേതാക്കളുടെ കാര്യത്തിലായാലും ആ ഒരു പ്രത്യേകത ഈചിത്രത്തിനുണ്ടായിരുന്നു . ഞാനടക്കമുള്ള ഇതിലെ ഭൂരിഭാഗം പേരും ഇതിൽ പുതുമുഖങ്ങളാണ് . പക്ഷെ നമുക്ക് മലയാളത്തിലെ തന്നെ ഏറ്റവും മികച്ച , പരിചയസമ്പന്നരായ ചായഗ്രാഹകരെയും നിർമ്മാണ മേഖലയിലുള്ളവരെയും ലഭിച്ചുവെന്നത് തന്നെയാണ് ഈ പ്രൊജക്റ്റ് സുഗമമായി മുന്നോട്ട് പോകനുണ്ടായ പ്രധാന കാരണം . ഇതിൽ അഭിനയിച്ചിട്ടുള്ളവരിൽ ഭൂരിഭാഗവും പുതുമുഖങ്ങളും എന്റെ് പരിസരങ്ങളിൽ നിന്നും കണ്ടെത്തിയിട്ടുള്ളവരുമായിരുന്നു . ഭൂരിഭാഗം പുതുമുഖങ്ങളാകുന്നത് കൊണ്ടുണ്ടാകാവുന്ന പ്രതിസന്ധികളെ മറികടന്നത് പരിചയസമ്പന്നരും പ്രഗൽഭരുമായ ഒരു ചെറു വിഭാഗം കൂടി ഈ സിനിമക്കൊപ്പം ഉണ്ടായിരുന്നത് കൊണ്ടാണ് . പുതുമുഖങ്ങളെന്ന നിലക്ക് ഞങ്ങൾക്ക് പ്രൊഫഷനലായിട്ടു തന്നെ കാര്യങ്ങൾ പഠിക്കാൻ കഴിഞ്ഞുവെന്ന സന്തോഷം കൂടിയുണ്ട് . ഈ ചിത്രം രാജ്യത്താകമാനമുള്ള പ്രേക്ഷകരിൽ എത്തിക്കുന്നത് സാരഥിയുടെ നേതൃത്വത്തിലുള്ള ദക്ഷിണേന്ത്യയിലെ തന്നെ ഏറ്റവും മികച്ച നിർമ്മാണ - വിതരണ കമ്പനിയായ “ഇ ഫോർ എന്റർടെയ്ൻമെന്റ്” ആണ് . ഈ സംരംഭത്തിന്റെ ആദ്യാവസാനം “ഇ ഫോർ എന്റർടെയ്ൻമെന്റ്” നൽകിയ പിന്തുണ ചിത്രം വിജയകരമായി പൂർത്തിയാക്കുന്നതിൽ ഏറെ സഹായകരമായിട്ടുണ്ട് . എന്താണ് സക്കരിയയുടെ സിനിമ ? എന്താണ് എന്റെ സിനിമയെന്നത് എനിക്ക് തന്നെ ബോധ്യപ്പെടെണ്ടിയിരിക്കുന്ന ഒന്നാണ് . ഒരു ചലച്ചിത്രവിദ്യാർഥി എന്ന നിലയിൽ നിന്ന് ഒട്ടും മുന്നോട്ടു പോയിട്ടില്ലാത്ത ഒരാളാണ് ഞാനെന്നാണ് എന്റെ വിശ്വാസം . നമ്മുടെ അനുഭവപരിസരങ്ങൾ മാറുന്നതിനനുസരിച്ച് നമ്മുടെ സിനിമാ കാഴ്ചപ്പാടുകളും മാറിക്കൊണ്ടിരിക്കുക്കുകയാണ് . എന്റെ സിനിമ എന്നത് എന്താണെന്ന് കരിയറിലെ അവസാനത്തെ സിനിമക്ക് ശേഷവും വ്യക്തമായിക്കൊള്ളണമില്ലെന്നാണ് എനിക്ക് തോന്നുന്നത് .